ประกาศเตือนคนไทยที่พำนักในประเทศบรูไนเกินกำหนด มีความผิดต้องโทษ ปรับ จำคุก โบย
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า  สถานเอกอัครราชทูต ณ บันดาร์เสรีเบกาวัน ประกาศเตือนคนไทยที่พำนักในประเทศบรูไนเกินกำหนด ถือเป็นการกระทำความผิดตามกฎหมายคนเข้าเมืองบรูไนฯ และมีบทลงโทษ หากพำนักเกินกำหนดไม่เกิน 90 วัน จะถูกปรับอย่างต่ำ 600 ดอลลาร์บรูไน(ประมาณ 15,900 บาท) ตามเจตนาของการกระทำความผิด หากพำนักเกินกำหนดตั้งแต่ 90 วันขึ้นไป จะถูกดำเนินคดีในชั้นศาล มีโทษจำคุกอย่างต่ำ 3 เดือน สูงสุด 2 ปี และถูกโบย 3 ครั้งติดต่อกัน ขอให้คนไทยที่อยู่ในต่างแดนปฏิบัติตามกฎหมาย การเข้าเมืองและการพำนักอยู่ในประเทศนั้นๆ อย่างเคร่งครัดและตรวจสอบเอกสารการพำนักอยู่ในประเทศ รวมถึงหนังสือเดินทางไม่ให้หมดอายุ เพื่อป้องกันไม่ให้ถูกดำเนินคดีตามกฎหมาย